**ELŐTERJESZTÉS**

**Szombathely Megyei Jogú Város Közgyűlése**

**2024. április 25-ei ülésére**

**BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

**2024. március 28-án** dr. László Győző alpolgármester úr részt vett az Integrált Jogvédelmi Szolgálat által szervezett „Tudom, hogy van jogom” című ellátottjogi alkotópályázat vándorkiállítás megnyitóján a szombathelyi Víztoronyban, ahol köszöntőbeszéddel üdvözölte a jelenlévőket.

Az autizmus világnapi rendezvények keretein belül szervezték meg **április 2-án** a szokásos "Kék Sétát" Szombathelyen. A Március 15. térről indult menetet a Fő téren köszöntöttem Pohánka Edit, a PontMás Vas Megyei Autista Gyermekekért Alapítvány elnökével együtt. A Városháza az autizmussal élők iránti szolidaritásból kék színnel került megvilágításra. A rendezvényen dr. László Győző, dr. Horváth Attila és Horváth Soma alpolgármester urak, Bokányi Adrienn tanácsnok asszony, Szuhai Viktor tanácsnok úr, Tóth Kálmán, a Városstratégiai, Idegenforgalmi és Sport Bizottság elnöke, és Putz Attila, a Kulturális, Oktatási és Civil Bizottság elnöke is részt vett.

**Április 4-én** Dr. Horváth Attila alpolgármester úrral megtekintettük a Schaeffler Savaria Kft. új logisztikai csarnokát és irodaépületét, majd tárgyalást folytattunk.

E napon Dr. Horváth Attila alpolgármester úr születésnapja alkalmából köszöntötte a szépkorú Rozsolinszki Györgynét.

Horváth Soma alpolgármester úr **április 4-én** részt vett a Derkovits Gyula születésének 130. évfordulójához kapcsolódó programsorozatról tartott sajtótájékoztatón a Szombathelyi Képtárban.

Bokányi Adrienn tanácsnok asszony e napon Szombathely testvérvárosával, Leccoval közös C-ENERGY nevű Európai Uniós projekt online kick-off meetingjén vett részt.

A Szombathely Portré 2024 programhoz a Gagarin utcai idősek klubjából küldték el az egyik legtöbb képet. Dr. Károlyi Ákos jegyző úrral **április 5-én** személyesen köszöntük meg az aktivitásukat. A sütemények mellett a LED-csereprogramban nyert 377.000 forintos támogatást is az idősek klubja kapta meg.

**Április 6-án** a Máltai Szeretetszolgálat Szombathelyi Csoportja megalakulásának 33. évfordulója alkalmából hálaadó szentmisét mutattak be a Szombathelyi Árpádházi Szent Erzsébet ferences templomban. A szentmisét követő agapén megköszöntem a szervezet elmúlt 33 évi munkáját, a helyi csoportot vezető Asbóth Máriának a város nevében emléklapot adtam át.

**Április 8-án** Horváth Soma alpolgármester úr, Kopcsándi József képviselő úrral közösen fogadóórát tartott a Szombathelyi Művészeti Szakgimnázium és Technikumban.

**Április 8-11-ig** Bokányi Adrienn tanácsnok asszony az European Urban Initiative (Európai Városi Kezdeményezés) City-to-City program keretein belül üdvözölte a lengyel projekt partnereket Szombathelyen. A tanulmányút alkalmával lehetősége nyílt a lengyel delegációnak ellátogatni a Pannon Gazdasági Hálózat am.Lab és at.Home divíziójába, valamint tanácsnok asszony előadást tartott a Szombathely2030 10 éves gazdaságfejlesztési programmal kapcsolatban, illetve a releváns kollégák ismertették velük a jelenleg megvalósítás alatt álló Európai Uniós projekteket és ezekhez kapcsolódó jógyakorlatokat.

**Április 9-én** Prof. Dr. Cholnoky Péter, Szombathely Díszpolgárának gyászmiséjén és búcsúztatóján képviseltem Szombathely Megyei Jogú Város Önkormányzatát.

**Április 9-11-ig** Németh Ákos tanácsnok úr a JUSTNature Project projekt találkozóján vett részt Bolzanoban.

Április 10-én tartotta a Szombathelyi Rendőrkapitányság 2023. évi munkájának beszámolóját, melyen dr. Koncz Gabriella r. ezredes asszony, a Szombathelyi Rendőrkapitányság vezetője, valamint dr. Pilisi Gábor dandártábornok úr, a Vas Vármegyei Rendőr-főkapitányság vezetője tartottak. Az eseményen részt vettem, majd pohárköszöntőt mondtam.

Az előző napi sorsolást követően **április 10-én** dr. Károlyi Ákos jegyző úrral együtt átadtuk a Szombathely Portré 2024 nyereményjátékában meghirdetett Ducati elektromos rollert a szerencsés nyertesnek.

**Április 10-én** Horváth Soma alpolgármester úr részt vett Írország magyarországi nagykövetéségén tartott sajtótájékoztatón Budapesten, melynek keretében háromoldalú kulturális együttműködési megállapodást köt Írország Magyarországi Nagykövetsége Szombathely városával és a Leopold Bloom Art Művészeti Alapítvánnyal.

**Április 11-én** nagy költőink szombathelyi szobrait, emléktábláját ejtette útba a "Lírai korzó" a költészet napja alkalmából. A verses belvárosi séta egyes állomásain dr. Czetter Ibolya irodalomtörténész a költőkről beszélt, míg Nagy Ervin Jászai-díjas színművésztől a verseiket is meghallgathatta az érdeklődő közönség. Az eseményen Bokányi Adrienn tanácsnok asszonnyal vettünk részt.

E napon Bokányi Adrienn átadta a Bezerédj Amália utcában kihelyezett ismeretterjesztő, utcanév-magyarázó táblát.

**2024. április 12-én** dr. László Győző alpolgármester úr a Vasi Honvéd Bajtársi Egyesület által szervezett megemlékezésen koszorút helyezett el a Don kanyarba induló katonák tiszteletére.

**E napon** Horváth Soma alpolgármester úr részt vett a Derkovits Gyula szobránál tartott koszorúzáson, majd a Derkovits Gyula Általános Iskola - Verssoroló gálaműsorán mondott köszöntő beszédet, illetve részt vett a Derkovits 130 rendezvénysorozat programjain.

**Április 13-án** rendezték meg Szombathelyen a Spartan Race-t. Az első alkalommal városunkba érkező, komoly nívót képviselő nemzetközi sportesemény több ezer magyar és nemzetközi versenyzőt mozgatott meg. Öt kategóriában is lehetőség volt elindulni az akadályfutáson. A rendezvényen dr. László Győző alpolgármester úrral vettünk részt, aki részt vett a Spartan Race Hungary jótékonysági futamán, amely teljesítésével a PontMás Vas Megyei Autista Gyermekekért Alapítvány és az Esőemberke Alapítvány részére gyűjtöttek.

**1.**

**Tisztelt Közgyűlés!**

A Tisztelt Közgyűlés 2022. június 27-i ülésén 261/2022. (VI.27.) Kgy. számú határozattal fogadta el Szombathely Megyei Jogú Város Bűnmegelőzési és Közbiztonsági Koncepciója 2022.07.01-2024.06.30. időszakra szóló Cselekvési Programját. A Cselekvési Programban foglaltak végrehajtása folyamatos. Tekintettel arra, hogy a 2024. június 9-i helyi önkormányzati választásokat követően új testület fog felállni, javaslom, hogy a következő időszakra vonatkozó 2 éves Cselekvési Programot már az új testület alkossa meg. Fentiek alapján szükséges a jelenlegi Cselekvési Program hatályának meghosszabbítása, amelyre vonatkozóan 2025. március 31. napjára teszek javaslatot.

Kérem a Tisztelt Közgyűlést, hogy az előterjesztést megtárgyalni és a határozati javaslatot elfogadni szíveskedjék.

**2.**

**Tisztelt Közgyűlés!**

A Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 4. pontja, illetve az egészségügyi alapellátásról szóló 2015. évi CXXIII. törvény 5. § (1) bekezdése alapján önkormányzatunk kötelező feladata gondoskodni az egészségügyi alapellátásról. Szombathely Megyei Jogú Város közigazgatási területén a háziorvosok és a fogorvosok feladat-ellátási szerződés alapján látják el tevékenységüket.

A Szombathely, Kiskar u. 5. szám alatti 31. számú felnőtt háziorvosi körzet háziorvosa, Dr. Jakabovits Adrienn a háziorvosi feladatok ellátása tárgyában 2015. május 15. napján kötött három oldalú megállapodást (a továbbiakban: megállapodás) 2024. április 30. napjával szeretné megszüntetni. A megállapodás 11. pontja értelmében a felek egymásnak 6 hónapos felmondási idővel, indoklási kötelezettséggel mondhatnak fel. Dr. Jakabovits Adrienn súlyosbodó betegségére hivatkozva kérte a 6 hónapos felmondási idő alóli felmentését.

Fentiek alapján a három oldalú megállapodás közös megegyezéssel történő megszüntetése javasolt 2024. április 30.napjával.

Előzőekre tekintettel a Szombathelyi Egészségügyi és Kulturális Intézmények Gazdasági Ellátó Szervezetének (a továbbiakban: GESZ) a szükséges intézkedéseket meg kell tennie, a praxis 2024. május 1. napjától – helyettesítéssel - történő további működtetése érdekében.

Dr. Jakabovits Adrienn praxisjogát a feladat-ellátási szerződés megszűnését követően, a hatályos jogszabályi lehetőség szerint az arra nyitva álló határidőben – 2024. október 31-ig – értékesítheti.

Abban az esetben, ha Dr. Jakabovits Adrienn a praxisjogát nem tudja értékesíteni 2024. október 31. napjáig, úgy a betöltetlen praxist tovább kell működtetnie az Önkormányzatnak a GESZ által, valamint további intézkedések megtétele is szükségessé válik (további bejelentések és praxishirdetések).

A megállapodás 8. pontja értelmében, a vállalkozó háziorvos a feladat-ellátási megállapodás megszűnése napján köteles a részére használatba átadott ingatlant, valamint az átadott vagyontárgyakat leltár szerint, rendeltetésszerű használatra alkalmas állapotban a GESZ részére (előzetes egyeztetés alapján) visszaadni.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**3.**

**Tisztelt Közgyűlés!**

Szombathelyen 1994 óta ünneplik a Bloomsday fesztivált, amelyet először helyi avantgárd művészek rendeztek meg, a regény szombathelyi felmenőkkel rendelkező főszereplőjének, Leopold Bloomnak a tiszteletére. James Joyce Ulysses című regényének főszereplője Virág Lipót apja ugyanis a könyv szerint Szombathelyről származik.

Az elmúlt három évben a Bloomsday kortárs képzőművészeti fesztivállá alakult, köszönhetően Írország Nagykövetségének, valamint a Leopold Bloom Art Művészeti Alapítványnak (a továbbiakban: Alapítvány), és a Ward családnak.

Írország Nagykövetségének korábbi és jelenlegi nagykövetei egyaránt támogatták és támogatják a Bloomsday kortárs művészeti fesztivál szombathelyi megvalósulását, az Alapítvány pedig három évvel ezelőtt csatlakozott a támogatók köréhez.


Előzőekre tekintettel 2024. április 10. napján háromoldalú együttműködési megállapodás (a továbbiakban: megállapodás) került aláírásra Írország Nagykövetsége, Szombathely Megyei Jogú Város Önkormányzata, valamint az Alapítvány között. Az együttműködés aláírói: Ragnar Almqvist ír nagykövet, Horváth Soma alpolgármester és Müller Henrik, az Alapítvány képviselője voltak. A megállapodás az előterjesztés mellékletét képezi.

A megállapodás értelmében:

* a résztvevő felek vállalták, hogy lehetőségeik függvényében támogatják Szombathely város kortárs művészeti fesztiválját, a Bloomsday-t,
* kiemelt elemként kezelik és támogatják az Alapítvány szombathelyi kortárs gyűjteményének létrejöttét,
* a rendelkezésre álló források függvényében támogatják a Murális Műhely projektet, amelynek során Szombathely belvárosában az Ulysses 18 fejezetére reflektáló 18 falfestmény készül el,
* az együttműködők kijelentik, hogy a program megvalósítása során rendszeresen információt cserélnek egymással esetleges tapasztalataikról.

Az Alapítvány tavaly elhatározta egy kortárs képzőművészeti gyűjtemény létrehozását, amelynek célja, hogy a díj átadása mellett más módon is támogassák a fiatal kortárs művészeket. Céljuk továbbá, hogy létrejöhessen egy állandó kiállítás: ezen olyan kortárs alkotások is szerepelhetnének, amelyeket hagyományos galériai keretek közt nem lehetne kiállítani. Mostani együttműködésünknek köszönhetően pedig a most létrejött önálló képzőművészeti gyűjteményüknek (amely a korábbi évek díjazottjainak munkáiból és az Alapítvány által vásárolt művekből áll) a Szombathelyi Képtár ad majd otthont. A tárlat hivatalos megnyitójára 2024. június 15. napján, a Bloomsday fesztivál keretében kerül sor.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.



**4.**

**Tisztelt Közgyűlés!**

Szombathely Megyei Jogú Város Közgyűlése 74/2024.(III.28.) Kgy. sz. határozatával döntött Ják község és Szombathely Megyei Jogú Város Önkormányzata közötti – család- és gyermekjóléti szolgáltatásra vonatkozó - feladatellátási megállapodás megkötéséről. Ennek következtében a Pálos Károly Szociális Szolgáltató Központ és Gyermekjóléti Szolgálat alapító okirata 4.5 pontjának módosítása vált szükségessé aszerint, hogy az intézmény illetékessége, működési területe a család- és gyermekjóléti szolgáltatás tekintetében Ják településsel egészüljön ki.

A Pálos Károly Szociális Szolgáltató Központ és Gyermekjóléti Szolgálat Módosító okirata és a módosításokkal egységes szerkezetbe foglalt Alapító okirata az előterjesztés mellékletét képezi.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Melléklet**

**Módosító okirat**

A Pálos Károly Szociális Szolgáltató Központ és Gyermekjóléti Szolgálat, Szombathely Megyei Jogú Város Közgyűlése által 2023. március 29. napján kiadott, 25214-36/2023. számú alapító okiratát az államháztartásról szóló 2011. évi CXCV. törvény 8/A. §-a alapján – ……………………………………... határozatra figyelemmel – a következők szerint módosítom:

1. Az alapító okirat 4.5. pontjában -   A költségvetési szerv illetékessége, működési területe:

„Ják Község Önkormányzata, mint Közös Önkormányzati Hivatal Ják, Nárai, Balogunyom, Kisunyom települések vonatkozásában” szövegrésszel egészül ki.

Jelen módosító okiratot a törzskönyvi nyilvántartásba történő bejegyzés napjától kell alkalmazni.

Kelt: Szombathely, 2024. április „ ”

P.H

**/: Dr. Nemény András :/**

**polgármester**

**Ellenjegyezte:**

**/: Dr. Károlyi Ákos :/**

**jegyző**

Okirat száma: 26301-……./2024.

**Alapító okirat  
módosításokkal egységes szerkezetbe foglalva**

Az államháztartásról szóló 2011. évi CXCV. törvény 8/A. §-a alapján a(z) Pálos Károly Szociális Szolgáltató Központ és Gyermekjóléti Szolgálat alapító okiratát a következők szerint adom ki:

1. **A költségvetési szerv  
   megnevezése, székhelye, telephelye**
   1. A költségvetési szerv
      1. megnevezése:Pálos Károly Szociális Szolgáltató Központ és Gyermekjóléti Szolgálat
   2. A költségvetési szerv
      1. székhelye: 9700 Szombathely, Széll Kálmán utca 4.
      2. telephelye(i):

|  |  |  |
| --- | --- | --- |
|  | telephely megnevezése | telephely címe |
| 1 | 1. sz. Szakmai Egység | 9700 Szombathely, Szőllősi sétány 36. |
| 2 | 1. sz. Szakmai Egység | 9700 Szombathely, Domonkos utca 5. |
| 3 | 1. sz. Szakmai Egység | 9700 Szombathely, Karmelita utca 2/C. |
| 4 | 1. sz. Szakmai Egység | 9700 Szombathely, Gagarin út 24. |
| 5 | 1. sz. Szakmai Egység | 9700 Szombathely, Kodály Zoltán utca 4. |
| 6 | 1. sz. Szakmai Egység | 9700 Szombathely, Jászai Mari utca 4. |
| 7 | 1. sz. Szakmai Egység | 9700 Szombathely, Váci Mihály utca 1-3. |
| 8 | 1. sz. Szakmai Egység | 9700 Szombathely, Paragvári utca 86. |
| 9 | 1. sz. Szakmai Egység | 9700 Szombathely, Pozsony utca 47. |
| 10 | 1. sz. Szakmai Egység | 9700 Szombathely, Barátság utca 22. |

1. **A költségvetési szerv  
   alapításával és megszűnésével összefüggő rendelkezések**
   1. A költségvetési szerv alapításának dátuma: 1991. október 01.
   2. A költségvetési szerv alapítására, átalakítására, megszüntetésére jogosult szerv
      1. megnevezése: Szombathely Megyei Jogú Város Önkormányzata
      2. székhelye: 9700 Szombathely, Kossuth L. utca 1-3.
   3. A költségvetési szerv jogelőd költségvetési szervének

|  |  |  |
| --- | --- | --- |
|  | megnevezése | székhelye |
| 1 | 421140-2-20 Gondozási Központ | 9700 Szombathely, Wesselényi Miklós utca 4. |
| 2 | 573524 Pálos Károly  Családsegítő és Gyermekjóléti Szolgálat | 9700 Szombathely, Domonkos utca 5. |

1. **A költségvetési szerv irányítása, felügyelete**
   1. A költségvetési szerv irányító szervének
      1. megnevezése: Szombathely Megyei Jogú Város Közgyűlése
      2. székhelye: 9700 Szombathely, Kossuth L. utca 1-3.

3.2 A költségvetési szerv fenntartójának

3.2.1. megnevezése: Szombathely Megyei Jogú Város Önkormányzata

3.2.2. székhelye: 9700 Szombathely, Kossuth L. utca 1-3.

1. **A költségvetési szerv tevékenysége**
   1. A költségvetési szerv közfeladata:

A szociális igazgatásról és szociális ellátásokról szóló 1993. évi III. törvény, valamint a gyermekek védelméről és a gyámügyi igazgatásról szóló 1997. évi XXXI. törvény által meghatározott feladatok ellátása. Az intézmény működésének rendjét a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I.7.) SzCsM. rendelet, valamint a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről rendelkező 15/1998. (IV.30.) NM rendelet szabályozza.

* 1. A költségvetési szerv főtevékenységének államháztartási szakágazati besorolása:

|  |  |  |
| --- | --- | --- |
|  | szakágazat száma | szakágazat megnevezése |
| 1 | 881000 | Idősek, fogyatékosok szociális ellátása bentlakás nélkül |

* 1. A költségvetési szerv alaptevékenysége:

A szociális igazgatásról és szociális ellátásokról szóló 1993. évi III. törvény, valamint a gyermekek védelméről és a gyámügyi igazgatásról szóló 1997. évi XXXI. törvény által meghatározott feladatok ellátása. Az intézmény a szociális és gyermekjóléti alapellátás körében biztosítja az étkeztetés, házi segítségnyújtás, családsegítés, jelzőrendszeres házi segítségnyújtás, nappali ellátás, valamint a gyermekjóléti szolgáltatás, gyermekjóléti központ és a gyermekek átmeneti gondozása (helyettes szülő, családok átmeneti otthona) feladatait. Személyes gondoskodás keretében tartozó szakosított ellátási formák közül az idősek átmeneti elhelyezését biztosítja.

* 1. A költségvetési szerv alaptevékenységének kormányzati funkció szerinti megjelölése:

|  |  |  |
| --- | --- | --- |
|  | Kormányzati funkciószám | Kormányzati funkció megnevezése |
| 1. | 095020 | Iskolarendszeren kívüli egyéb oktatás, képzés |
| 2. | 102031 | Idősek nappali ellátása |
| 3. | 102032 | Demens betegek nappali ellátása |
| 4. | 104012 | Gyermekek átmeneti ellátása |
| 5. | 104030 | Gyermekek napközbeni ellátása családi bölcsőde,  munkahelyi bölcsőde, napközbeni gyermekfelügyelet vagy alternatív napközbeni ellátás útján |
| 6. | 104037 | Intézményen kívüli gyermekétkeztetés |
| 7. | 104042 | Család- és gyermekjóléti szolgáltatások |
| 8. | 104043 | Család- és gyermekjóléti központ |
| 9. | 106020 | Lakásfenntartással, lakhatással összefüggő ellátások |
| 10. | 107051 | Szociális étkeztetés szociális konyhán |
| 11. | 107052 | Házi segítségnyújtás |
| 12. | 107053 | Jelzőrendszeres házi segítségnyújtás |

* 1. A költségvetési szerv illetékessége, működési területe:

Család és Gyermekjóléti Szolgálat:

Szombathely Megyei Jogú Város közigazgatási területe, valamint Söpte Község Önkormányzata, mint Közös Önkormányzati Hivatal Salköveskút, Vasasszonyfa, Vassurány, Vasszilvágy települések vonatkozásában.

Pornóapáti Község Önkormányzata, mint Közös Önkormányzati Hivatal Horvátlövő, Vaskeresztes, Szentpéterfa települések vonatkozásában.

Torony Község Önkormányzata, mint Közös Önkormányzati Hivatal Dozmat, Felsőcsatár települések vonatkozásában.

Sé Község Önkormányzata, mint Közös Önkormányzati Hivatal Perenye, Bucsu, Narda települések vonatkozásában.

Vasszécseny Község Önkormányzata, mint Közös Önkormányzati Hivatal Rum, Rábatöttös, Zsennye, Tanakajd, Csempeszkopács települések vonatkozásában.

Ják Község Önkormányzata, mint Közös Önkormányzati Hivatal Ják, Nárai, Balogunyom, Kisunyom települések vonatkozásában.

Család és Gyermekjóléti Központ:

Szombathelyi járáshoz tartozó települések vonatkozásában.

Házi segítségnyújtás:

Szombathely Megyei Jogú Város közigazgatási területe, Söpte, Salköveskút, Vasasszonyfa, Vassurány, Vasszécseny, Rum, Rábatöttös, Zsennye, Csempeszkopács, Pornóapáti, Horvátlövő, Vaskeresztes, Szentpéterfa, Nemesbőd, Vát, Torony, Dozmat, Felsőcsatár, Sé, Perenye, Bucsu, Narda, Ják települések vonatkozásában.

Jelzőrendszeres házi segítségnyújtás:

Szombathely Megyei Jogú Város közigazgatási területe, Söpte, Salköveskút, Vasasszonyfa, Vassurány, Pornóapáti, Horvátlövő, Vaskeresztes, Szentpéterfa, Vát, Nemesbőd, Torony, Dozmat, Felsőcsatár, Sé, Perenye, Bucsu, Narda települések vonatkozásában.

Az intézmény egyéb szolgáltatásai vonatkozásában:

Szombathely Megyei Jogú Város közigazgatási területe.

1. **A** **költségvetési szerv szervezete és működése**
   1. A költségvetési szerv vezetőjének megbízási rendje:

Az intézmény vezetőjét Szombathely Megyei Jogú Város Közgyűlése a közalkalmazottak jogállásáról szóló 1992. évi XXXIII. törvény, továbbá a közalkalmazottak jogállásáról szóló 1992. évi XXXIII. törvénynek a szociális, valamint a gyermekjóléti és gyermekvédelmi ágazatban történő végrehajtásáról rendelkező 257/2000. ((XII.26.) kormányrendelet előírásai szerint pályázat alapján bízza meg.

* 1. A költségvetési szervnél alkalmazásban álló személyek jogviszonya:

|  |  |  |
| --- | --- | --- |
|  | foglalkoztatási jogviszony | jogviszonyt szabályozó jogszabály |
| 1 | közalkalmazotti jogviszony | 1992. évi XXXIII. törvény |
| 2 | megbízási jogviszony | 2013. évi V. törvény a Polgári Törvénykönyvről |
| 3 | közfoglalkoztatási jogviszony | 2013. évi V. törvény a Polgári Törvénykönyvről |

**5.**

**Tisztelt Közgyűlés!**

.

Szombathely Megyei Jogú Város Önkormányzata Együttműködési megállapodást kötött 2022. július 28-án a Lime Technology Kft-vel mikromobilitási járművek kölcsönzési célú közterületi elhelyezésére. A megkötött megállapodás 2024. június 30-ig meghosszabbításra került.

A Lime Technology Kft. megkereste az Önkormányzatot, hogy 2024. július 1. napjától szeretné folytatni az elektromos rollerek üzemeltetését. A hotspotok területének fenntartási költségeihez történő hozzájárulásként a Lime Kft. az Önkormányzatnak 2025. június 30-ig terjedő időszakra – a 2023. július 1.- 2024. június 30. közötti időszaknak megfelelően - 1.800.000,- Ft + Áfa összeget fizetne. Javasolom, hogy az Együttműködési megállapodás 2025. június 30-ig kerüljön meghosszabbításra.

Az Együttműködési megállapodás az előterjesztés mellékletét képezi.

Kérem a Tisztelt Közgyűlést, hogy az előterjesztést megtárgyalni és a határozati javaslatot elfogadni szíveskedjék.

**Melléklet**

**EGYÜTTMŰKÖDÉSI MEGÁLLAPODÁS III. SZÁMÚ MÓDOSÍTÁSA**

**(TERVEZET)**

amely létrejött egyrészt

Cégnév: **Lime Technology Kft.**

Székhely: 1092 Budapest, Ráday utca 9. fszt. 8.

Cégjegyzékszám: 01-09-332596

Adószám: 26569242-2-43

Képviseli: Maciej Szwed ügyvezető

mint együttműködő partner – a továbbiakban: **Lime Kft.** -

másrészről a

Szervezet neve: **Szombathely Megyei Jogú Város Önkormányzata**

Székhely: 9700 Szombathely, Kossuth Lajos u. 1-3.

Adószám: 15733658-2-18

Képviseli: Dr. Nemény András polgármester

mint együttműködő partner – a továbbiakban: **Önkormányzat** –

együttesen a továbbiakban: Felek között alulírott helyen és napon, az alábbi feltételek mellett.

**A MEGÁLLAPODÁS TÁRGYA**

1. A Felek 2022. július 28-án Együttműködési megállapodást kötöttek Szombathely városban mikromobilitási járművek kölcsönzési célú közterületi elhelyezésére (továbbiakban: Együttműködési megállapodás). Az Együttműködési megállapodás meghosszabbításra került 2022. december 15-én, mely 2023. június 30. napjáig volt hatályos. Az utolsó módosításra 2023. június 28-án került sor, amely alapján az Együttműködési megállapodás további 1 évvel, 2024. június 30. napjáig meghosszabbításra került.
2. A Lime Kft. kérése alapján Szombathely Megyei Jogú Város Közgyűlése a /2024. (IV.25). Kgy. számú határozatával egyetértett az Együttműködési megállapodás 2025. június 30. napjáig történő meghosszabbításával.

**A MEGÁLLAPODÁS IDŐTARTAMA**

1. Jelen megállapodást a Felek 2024. július 1. napjától 2025. június 30. napjáig kötik.

**A FELEK JOGAI ÉS KÖTELEZETTSÉGEI**

1. A hotspotok területének fenntartási költségeihez történő hozzájárulásként a Lime Kft. az Önkormányzatnak 2024. július 1. napjától 2025. június 30. napjáig terjedő időszakra 1.800.000,- Ft + ÁFA, azaz egymillió-nyolcszázezer forint + ÁFA összeget fizet, amelyet köteles a jelen megállapodás aláírását követő 15 napon belül az Önkormányzat számlája alapján, az Önkormányzat OTP Bank Nyrt-nél vezetett 11747006-15733658 számú számlájára átutalással egy összegben teljesíteni. Ha a Lime Kft. előző kötelezettségét határidőre és maradéktalanul nem teljesíti, úgy az Önkormányzat felszólítás nélkül, azonnali hatállyal felmondhatja a jelen megállapodást.

**A MEGÁLLAPODÁS MEGSZŰNÉSE, MEGSZÜNTETÉSE**

1. A Felek közös megegyezéssel írásban bármikor módosíthatják a megállapodás tartalmát. A megállapodásnak a módosítással nem érintett része változatlanul hatályban marad.

**ZÁRÓ RENDELKEZÉSEK**

1. A jelen megállapodásban nem szabályozott kérdésekben a Ptk. és a vonatkozó jogszabályok rendelkezései az irányadók.
2. A jelen megállapodás kizárólag írásban, közös megegyezéssel módosítható.
3. A Felek megállapodnak abban, hogy a jelen szerződés idejének tapasztalatai alapján együttműködésüket újra tárgyalják annak 2025. július 1. napjától történő esetleges folytatása érdekében. A Lime Kft. vállalja, hogy tartós jogviszony létrejötte esetén kidolgozza a szombathelyi lakosok számára kedvezmény igénybevételének a lehetőségét.
4. A megállapodás teljesítése érdekében Felek a jóhiszeműség és a tisztesség követelményeinek megfelelően, kölcsönösen együttműködve kötelesek eljárni.
5. A Felek megállapodnak abban, hogy a jelen megállapodásból adódó esetleges jogvitákat elsősorban békés úton kívánják rendezni. Amennyiben ez nem lehetséges, úgy a pertárgy értéktől függően a Szombathelyi Járásbíróság, illetve a Szombathelyi Törvényszék kizárólagos illetékességét kötik ki.
6. A Lime Kft. kijelenti azt, hogy a nemzeti vagyonról szóló 2011. évi CXCVI. törvény 3. § (1) bekezdésében foglaltak alapján átlátható szervezetnek minősül.   
   Felek rögzítik, hogy fenti jogszabály 11. § (12) bekezdésében foglaltak alapján az Önkormányzat a jelen megállapodást azonnali hatállyal felmondhatja, amennyiben a megállapodás megkötését követően beállott körülmény folytán a Lime Kft. már nem minősül átlátható szervezetnek.
7. Jelen Együttműködési megállapodás a 2022. július 28-án megkötött Együttműködési megállapodással együtt érvényes.
8. Jelen megállapodás 4 (négy) eredeti, egymással megegyező példányban készült, amelyet Felek annak elolvasását és értelmezését követően, mint akaratukkal mindenben megegyezőt írták alá. A megállapodásból 2 (kettő) példány a Lime Kft-t, 2 (kettő) példány az Önkormányzatot illeti.

**Budapest, 2024. év ……….. hó …. napján Szombathely, 2024. év …………. hó …. napján**

|  |  |
| --- | --- |
| **Lime Technology Kft.** | **Szombathely Megyei Jogú Város Önkormányzata** |
| Aláírás:  ……………………………………………. | Aláírás:  …………………………………… |
| Képviselő neve:  Maciej Szwed  ügyvezető | Képviselő neve:  Dr. Nemény András  polgármester |

**6.**

**Tisztelt Közgyűlés!**

Szombathely Megyei Jogú Város Közgyűlése a 334/2017. (XII.14.) Kgy. számú határozatával elhatározta, hogy új, szombathelyi identitást erősítő programot kíván indítani, majd a 149/2018. (VI.25.) Kgy. sz. határozatával elfogadta a szombathelyi identitást erősítő program I. ütemét, amelyből az alábbiak kerültek megvalósításra:

* 2018. évtől a Csónakázó-tó szigetén az adott évben született szombathelyi gyermekek tiszteletére „Születések Fája” kerül elültetésre a Gyermekek Világnapján, minden év szeptember 20. napján,
* 2019. január 1. napjától a szombathelyi gyermekek részére „Babaköszöntő csomag” kerül átadásra, amely ezüstkanalat, valamint a város polgármestere által kiállított „Polgár-levelet” tartalmaz,
* Szombathely város legrégebbi (1607.) eredetiben fennmaradt városi kiváltságlevél hasonmás kiadásának, valamint Schönvisner István „Antiquitatum et Historiae Sabariensis” című könyvének (folyamatban lévő) magyar nyelven történő megjelentetése,
* utcanév-táblák mellé olyan táblák kihelyezése, amelyek történelmi jellegű információkat tartalmaznak az adott utcákkal kapcsolatban, vagy azokról, akikről/amikről az utcák elnevezésre kerültek. Kisfaludy Sándorról, Szelestey Lászlóról, Vörösmarty Mihályról, Gazdag Erzsiről, Bezerédi Amáliáról és Kosztolányi Dezsőről a tábla már kihelyezésre került.

Önkormányzatnak továbbra is fontos volt a helyi identitás erősítése és újabb elemekkel történő bővítése, ezért a szombathelyi identitást erősítő program kiterjesztését Szombathely Megyei Jogú Város Közgyűlése 2023. március 30-i ülésén, a 103/2023. (III.30.) Kgy. számú határozatával fogadta el az alábbiak szerint:

* Egy gyermek életében általában az első fontos mérföldkő az óvoda, ezért a szombathelyi óvodákban óvodai nevelést kezdő 550 kiscsoportos részére egy **„oviscsomag”** került 2023. szeptemberében átadásra. A csomag tartalmazott egy tornazsákot, kéztörlőt és kulacsot, Ludovicus, a város kabalafigurájának lenyomatával.
* Szintén meghatározó esemény a házasságkötés, amelyhez az önkormányzat egy **„városi nászajándékkal”** gratulál a házasulandó párnak. A város gratulációját tartalmazó ezüstözött képkeretet 2023. júniusától az anyakönyvvezető adja át a pároknak.
* a **Szombathelyi hétköznapi hősök** díjra évente egy magánszemély jelölhető, aki a környezete megítélése szerint sokat tesz a közösségért, a szombathelyi emberekért. A legtöbb szavazatot kapott díjazott egyedi emlékéremben és emléklapban részesül. A díj átadására a tavalyi évben az Érezd Szombathelyt! programsorozat keretében a teraszkoncertek első koncertnapján ünnepélyes keretek között került átadásra.
* **Szombathely Fal 2023**: Szombathely „tabló” elkészítése szombathelyi polgárok fotóival, melyhez egy jótékonysági cél is kapcsolódik, minden elkészült fotó után az önkormányzat 1.000,- Ft-tal támogatja a Zseboroszlán Vas Megyei Koraszülöttekért Közhasznú Alapítványt.

A Szombathely portré 2024 elnevezéssel elindult programhoz a fotók beküldésére a [www.szombathelyportre.hu](http://www.szombathelyportre.hu) oldalon volt lehetőség, 2024. február 8. napjától 2024. április 17. napjáig összesen 3573 db fotó került beküldésre. A portrék beküldésére csak az adatkezelési tájékoztató elfogadásával együtt volt lehetőség, a kezelt adatok köre pedig az alábbi: az érintett neve, lakcíme, képmása, e-mail címe, 18 éven aluli érintett esetén törvényes képviselőjének neve, telefonszáma.

A fenti személyes adatok teljes körét kizárólag a Hivatal Egészségügyi és Közszolgálati Osztályának, valamint az Informatikai Irodának a fotótabló ügyintézését ellátó dolgozói ismerhetik meg, a képmást azonban bárki megtekintheti, aki a közterületen elhelyezett tablót felkeresi. A személyes adatok sem EU-n belül más adatkezelő részére, sem harmadik országba, sem nemzetközi szervezet részére személlyel összekapcsolható formában nem kerülnek továbbításra. Az adatokat a Hivatal belső elektronikus rendszerében tárolja, azok a program lezárásáig kerülnek megőrzésre.

A 18 év alatti kiskorúak esetében szükséges volt egy szülői hozzájáruló nyilatkozat feltöltésére is, továbbá a Hivatal munkatársai a portré beküldésekor megadott telefonszámon rögzített telefonbeszélgetés keretében felhívták a kiskorú törvényes képviselőjét annak megerősítése érdekében, hogy hozzájárul a gyermek programban való részvételéhez, képmásának közzétételéhez.

Előzőeken túlmenően minden jelentkező a megadott e-mail címére megkapta az általa feltöltött képet, továbbá ismételt e-mailt a program legfontosabb tudnivalóiról, valamint arról, hogy 2024. április 15-ig a korábban beküldött fotóját lecserélheti. A programban résztvevők tudomással bírnak arról, hogy az alkotás közterületen kerül elhelyezésre, és technológiai okokból kifolyólag a kihelyezést követően a kép nem lesz módosítható.

A 2000 éves város polgárairól készülő tabló a Göncz Árpád teret és az Iseumot elválasztó, kerítésként funkcionáló üvegfalak Iseum felőli oldalára kerül felhelyezésre úgy, hogy a beküldött fotók kontrasztkülönbségeinek felhasználásával a „SZOMBATHELY” feliratot adják ki az egymás melletti felületek. 12 üvegfelület (felületenként 160 cm széles és 180 cm magas) kerül matricázásra az üveg hátsó feléről ragasztva, így az esetleges utólagos rongálásnak nincs kitéve a grafikázott felület. Az üvegfalra a fotók kültéri, hosszú élettartamú, kétrétegű laminált fóliára, permanens oldószer bázisú ragasztóval, UV ellenálló nyomtatási technikával kerülnek rányomtatásra.

A portré a felső párkány belső élére szerelt ledcsíkokkal megvilágításra is kerül.

Tekintettel arra, hogy az érintett terület műemléki védelem alatt áll és kiemelt régészeti lelőhelyen fekszik, a portréfal elhelyezése a kulturális örökség védelmével kapcsolatos szabályokról szóló 68/2018. (IV.29.) Korm. rendelet 64.§ (2) bekezdés aa) pontja alapján örökségvédelmi bejelentéshez kötött tevékenységnek minősül. Az Önkormányzat 2024. április 12. napján a készülő Szombathely portréról a Vas Vármegyei Kormányhivatal Építésügyi és Örökségvédelmi Főosztályához az örökségvédelmi bejelentést megtette, az eljárás folyamatban van.

A Közgyűlés döntése értelmében a tablóhoz egy jótékonysági cél is kapcsolódik, amely szerint minden beküldött fotó után az önkormányzat 1.000,- Ft-tal támogatja a Zseboroszlán Vas Megyei Koraszülöttekért Közhasznú Alapítványt.

Szombathely Megyei Jogú Város Önkormányzata Közgyűlésének az önkormányzati forrásátadásról szóló 47/2013. (XII.4.) önkormányzati rendelet 1.§ (5) bekezdése értelmében alapítványok részére az Önkormányzat költségvetési rendeletében nevesített alapítványi támogatásokon túl pénzeszközt átadni kizárólag a Közgyűlés döntése alapján lehet.

Fentiekre tekintettel javaslom, hogy a beküldött fotók alapján a Zseboroszlán Vas Megyei Koraszülöttekért Alapítvány részére 3.573.000,- Ft kerüljön átadásra, amely Szombathely Megyei Jogú Város Önkormányzata Közgyűlésének az önkormányzat 2024. évi költségvetéséről szóló 8/2024. (III.5.) önkormányzati rendelet 9. mellékletében található „identitás program” soron rendelkezésre áll.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2024. április 18.**

**/: Dr. Nemény András: /**

**I.**

**HATÁROZATI JAVASLAT**

**…/2024. (IV.25.) Kgy. számú határozat**

1. Szombathely Megyei Jogú Város Közgyűlése Szombathely Megyei Jogú Város Bűnmegelőzési és Közbiztonsági Koncepciója 261/2022. (VI.27.) Kgy. számú határozattal elfogadott, 2022.07.01-2024.06.30. időszakra szóló Cselekvési Programjának hatályát 2025. március 31. napjáig meghosszabbítja.
2. A Közgyűlés felkéri a polgármestert, hogy a Cselekvési Program végrehajtásáról szóló beszámolót és az új időszakra vonatkozó Cselekvési Tervet tartalmazó javaslatot terjessze a Közgyűlés elé.

**Felelős:** Dr. Nemény András polgármester

Horváth Soma alpolgármester

Kelemen Krisztián, a Bűnmegelőzési, Közbiztonsági és Közrendvédelmi Bizottság elnöke

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** 2025. március 31.

**II.**

**HATÁROZATI JAVASLAT**

**…/2024.(IV.25.) Kgy. sz. határozat**

1. Szombathely Megyei Jogú Város Közgyűlése jóváhagyja **Dr. Jakabovits Adrienn** felnőtt háziorvossal, a praxisjog tulajdonosával, a háziorvosi feladatok ellátása tárgyában kötött három oldalú megállapodás közös megegyezéssel történő megszüntetését **2024. április 30.** napjával.
2. A Közgyűlés felkéri a GESZ igazgatóját, hogy 2024. május 1. napjától gondoskodjon a praxis helyettesítés útján történő működtetéséről, a praxis további működése érdekében a szükséges intézkedéseket (személyi és tárgyi feltételek, működési engedély, finanszírozási szerződés) - a jogszabálynak megfelelően – tegye meg. Amennyiben Dr. Jakabovits Adrienn a praxisjogát nem tudja értékesíteni 2024. október 31. napjáig, úgy a betöltetlen praxis további működtetése érdekében a szükséges további intézkedéseket (bejelentés, hirdetés) - a jogszabálynak megfelelően – tegye meg.
3. A Közgyűlés felkéri a GESZ igazgatóját, hogy Dr. Jakabovits Adrienn felnőtt háziorvostól, a korábban az Önkormányzattól tulajdonába került és a rendelőben használt felszerelési tárgyakat az 1. pont szerinti megállapodás megszűnésével egyidejűleg térítésmentesen vegye vissza.
4. A Közgyűlés felhatalmazza a polgármestert, valamint a GESZ igazgatóját a Dr. Jakabovits Adrienn felnőtt háziorvossal kötendő - 1. pont szerinti - megállapodás aláírására.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a Szombathelyi Egészségügyi és Kulturális GESZ igazgatója)

**Határidő:** azonnal (1. pont vonatkozásában)

folyamatos (2. pont vonatkozásában)

2024. április 30. (3. és 4. pont vonatkozásában)

**III.**

**HATÁROZATI JAVASLAT**

**…/2024.(IV.25.) Kgy. sz. határozat**

Szombathely Megyei Jogú Város Közgyűlése az Írország Nagykövetsége, a Leopold Bloom Art Művészeti Alapítvány és Szombathely Megyei Jogú Város Önkormányzata között 2024. április 10. napján aláírt együttműködési megállapodást megismerte, annak tartalmával egyetért, és az aláírásáról szóló tájékoztatást elfogadja.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal

**IV.**

**HATÁROZATI JAVASLAT**

**……../2024. (IV.25.) Kgy. sz. határozat**

Szombathely Megyei Jogú Város Közgyűlésének Szociális és Lakás Bizottsága a Pálos Károly Szociális Szolgáltató Központ és Gyermekjóléti Szolgálat Módosító okiratát és a módosítással egységes szerkezetbe foglalt Alapító okiratát az előterjesztés melléklete szerinti tartalommal jóváhagyja. A Közgyűlés felhatalmazza a polgármestert, hogy a módosító és a módosításokkal egységes szerkezetű alapító okiratot aláírja, és azoknak a Magyar Államkincstárhoz való benyújtásáról gondoskodjon.

**Felelősök:** Dr. Nemény András polgármester

Dr. László Győző alpolgármester

Dr. Czeglédy Csaba, a Szociális és Lakás Bizottság elnöke

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Kulcsár Lászlóné, a Pálos Károly Szociális Szolgáltató Központ és Gyermekjóléti Szolgálat vezetője /

**Határidő:** 2024. május 31.

**V.**

**HATÁROZATI JAVASLAT**

**……/2024. (IV.25.) Kgy. számú határozat**

A Közgyűlés megtárgyalta a mikromobilitási járművek kölcsönzési célú közterületi elhelyezésére vonatkozó Együttműködési megállapodás meghosszabbítására vonatkozó előterjesztéstés a következő döntéseket hozta:

1. A Közgyűlés jóváhagyja, hogy a hatályban lévő Együttműködési megállapodás változatlan feltételekkel kerüljön meghosszabbításra 2025. június 30-ig.
2. A Közgyűlés felhatalmazza a polgármestert az előterjesztés mellékletét képező Együttműködési megállapodás módosítás aláírására.

**Felelősök:** Dr. Nemény András, polgármester

Dr. Horváth Attila, alpolgármester

Horváth Soma, alpolgármester

Dr. Károlyi Ákos, jegyző

(a végrehajtás előkészítéséért:

Kalmár Ervin, a Városüzemeltetési Osztály vezetője)

**Határidő:** azonnal

**VI.**

**HATÁROZATI JAVASLAT**

**……../2024. (IV.25.) Kgy. sz. határozat**

Szombathely Megyei Jogú Város Közgyűlése a szombathelyi identitást erősítő program kiterjesztésének megvalósításáról szóló tájékoztatót tudomásul veszi, és egyetért azzal, hogy Szombathely Megyei Jogú Város Önkormányzata Közgyűlésének az önkormányzati forrásátadásról szóló 47/2013. (XII.4.) önkormányzati rendelet 1.§ (5) bekezdése értelmében a Zseboroszlán Vas Megyei Koraszülöttekért Alapítvány részére 3.573.000,- Ft pénzeszköz átadásra kerüljön.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal